b'\n_START_ARTICLE_\nMoldoveni, Ialomi\xc8\x9ba\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen partea de vest a jude\xc8\x9bului, pu\xc8\x9bin \xc3\xaen aval de v\xc4\x83rsarea Prahovei \xc3\xaen r\xc3\xa2ul Ialomi\xc8\x9ba, pe malul st\xc3\xa2ng al acestuia din urm\xc4\x83. Este traversat\xc4\x83 de \xc8\x99oseaua jude\xc8\x9bean\xc4\x83 DJ201A, care duce spre est la Urziceni (unde se termin\xc4\x83 \xc3\xaen DN2) \xc8\x99i spre nord la Ad\xc3\xa2ncata \xc8\x99i mai departe \xc3\xaen jude\xc8\x9bul Prahova la Ciorani (unde se termin\xc4\x83 \xc3\xaen DN1D)._NEWLINE_Prin comun\xc4\x83 trece \xc8\x99i calea ferat\xc4\x83 Bucure\xc8\x99ti\xe2\x80\x93Urziceni, pe care este deservit\xc4\x83 de sta\xc8\x9bia Moldoveni.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Moldoveni se ridic\xc4\x83 la 1.247 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.406\xc2\xa0locuitori. Majoritatea locuitorilor sunt rom\xc3\xa2ni (97,51%). Pentru 2,49% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,83%), cu o minoritate de evanghelici (1,12%). Pentru 2,49% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa C\xc3\xa2mpul a jude\xc8\x9bului Ialomi\xc8\x9ba \xc8\x99i era format\xc4\x83 din satele Moldoveni, Patru Fra\xc8\x9bi \xc8\x99i Pan\xc8\x9boiu, av\xc3\xa2nd \xc3\xaen total 2168 de locuitori. \xc3\x8en comun\xc4\x83 func\xc8\x9bionau dou\xc4\x83 biserici \xc8\x99i dou\xc4\x83 \xc8\x99coli mixte, la Patru Fra\xc8\x9bi \xc8\x99i Moldoveni, cu 105 elevi (dintre care 13 fete). Anuarul Socec din 1925 consemneaz\xc4\x83 comuna \xc3\xaen plasa Urziceni a aceluia\xc8\x99i jude\xc8\x9b, av\xc3\xa2nd \xc3\xaen compunere satele Moldoveni \xc8\x99i Patru Fra\xc8\x9bi, cu o popula\xc8\x9bie de 2894 de locuitori._NEWLINE_\xc3\x8en 1950, comuna a trecut \xc3\xaen administrarea raionului Urziceni din regiunea Ialomi\xc8\x9ba, apoi (dup\xc4\x83 1952) din regiunea Ploie\xc8\x99ti \xc8\x99i (din 1956) regiunea Bucure\xc8\x99ti. \xc3\x8en 1968, s-a revenit la organizarea administrativ\xc4\x83 pe jude\xc8\x9be, iar comuna a trecut la jude\xc8\x9bul Ilfov, fiind \xc3\xaens\xc4\x83 imediat desfiin\xc8\x9bat\xc4\x83, satul Moldoveni trec\xc3\xa2nd la comuna Dridu. \xc3\x8en 1981, o reorganizare administrativ\xc4\x83 regional\xc4\x83 a dus la transferarea comunei Dridu (cu satul Moldoveni) \xc3\xaenapoi la jude\xc8\x9bul Ialomi\xc8\x9ba._NEWLINE_Comuna Moldoveni fost re\xc3\xaenfiin\xc8\x9bat\xc4\x83 \xc3\xaen anul 2005, prin legea nr. 67 din 23 martie 2005, prin desprinderea satului Moldoveni din comuna Dridu.'